Title: DÔVODOVÁ SPRÁVA
Author: javorova
Last saved by: jost
Company: UVSR

ÚRAD VLÁDY SLOVENSKEJ REPUBLIKY
               sekcia vládnej legislatívy

								   Na rokovanie vlády SR
								   Dňa 13. apríla 2005
								   K materiálu č.6667/2005
								   K bodu č. 5

S T A N O V I S K O

k návrhu zákona o pohrebníctve a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov – nové znenie

I.

     Návrh zákona o pohrebníctve a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov predkladá na rokovanie vlády Slovenskej republiky minister  zdravotníctva SR Rudolf Zajac na základe Plánu legislatívnych úloh vlády SR na rok 2005. 

II.

     Cieľom predloženého návrhu zákona je komplexná právna úprava práv a povinností fyzických osôb, fyzických osôb oprávnených na podnikanie, právnických osôb ako aj orgánov štátnej správy a obcí v oblasti pohrebníctva. Návrh zákona rieši aj problematiku balzamovania a konzervovania ľudských pozostatkov, ktorá do tohto času nebola  na Slovensku vôbec právne upravená. Zákon ďalej podrobne upravuje práva a povinnosti užívateľov hrobových miest na pohrebiskách.
     Jednotlivými činnosťami spojenými s prevádzkovaním pohrebísk dochádza k vzniku práv a povinností oprávnených subjektov, a preto bolo potrebné vykonať aj novelizáciu príslušných ustanovení zákona č. 455/1991 Zb. o živnostenskom podnikaní v znení neskorších predpisov. 

III.

     Legislatívna rada vlády Slovenskej republiky prerokovala predmetný návrh zákona na svojom zasadnutí  15. marca 2005 a odporučila vláde Slovenskej republiky návrh zákona schváliť po zapracovaní jej pripomienok a odporúčaní a na rokovanie vlády SR predložiť jeho nové znenie. 

IV.

     Sekcia vládnej legislatívy Úradu vlády SR konštatuje, že v novom znení sú zapracované  pripomienky legislatívnej rady (60 pripomienok), preto odporúča vláde SR návrh zákona o pohrebníctve a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov  schváliť, po zapracovaní ešte týchto pripomienok:

K článku I
- V § 5 ods. 2 v poslednej vete  slová „Ak sa pitva nariadila“ je potrebné nahradiť slovami „Ak bola pitva nariadená“.
- V § 9 ods. 5 je potrebné vypustiť čiarku pred slovami „potrebný pas“ a rovnako vypustiť slová „sa vydá“. 
- V § 15 ods.4 je potrebné odkaz „14)“  nahradiť odkazom „15)“ a rovnakú úpravu vykonať aj v odseku 5.
- V § 18 ods. 2 je potrebné za slovo „poriadku“ vložiť slová „pohrebiska na schválenie obci alebo mestskej časti, na území ktorej sa pohrebisko nachádza a úradu.“
- V § 24 ods. 8 je potrebné slová „rozhodla obec všeobecne záväzným nariadením, sa nemôžu zrušiť a odstrániť ani po uplynutí“ vypustiť, keďže sú v návrhu uvedené dvakrát.
- V § 25 ods. 4 je potrebné slová „pri rozptylovej lúke“ nahradiť slovami „,ak ide o rozptylovú lúku“.
- V § 27 ods. 3 písm. c) je potrebné slová „živnostenského práva“ vypustiť a rovnakú úpravu vykonať aj v odseku 4 písm. c).
- § 31 je potrebné  preformulovať nasledovne:

§ 31
Prechodné ustanovenia

(1) Doterajšie právne vzťahy týkajúce sa užívania hrobového miesta zostávajú         
      zachované

a) za rovnakých podmienok ako boli dohodnuté v právnom vzťahu , ak osoba alebo osoby oprávnené z tohto právneho vzťahu sú známe a podmienky užívania hrobového miesta sú splnené,
b) jeden rok od doručenia oznámenia, že nie sú splnené podmienky užívania hrobového miesta, ak osoba alebo osoby oprávnené z právnych vzťahov týkajúcich sa užívania hrobového miesta sú známe a neuzavrú s prevádzkovateľom pohrebiska nájomnú zmluvu,

c) tri roky od účinnosti tohto zákona, ak osoba alebo osoby oprávnené z právnych vzťahov týkajúcich sa užívania hrobového miesta sú známe, ale nebolo im možné doručiť oznámenie, že nie sú splnené podmienky užívania hrobového miesta a bolo len uverejnené na mieste obvyklom na pohrebisku a tieto osoby neuzavrú s prevádzkovateľom pohrebiska v tejto lehote nájomnú zmluvu,

d) päť rokov od účinnosti tohto zákona, ak osoba alebo osoby, ktoré majú právny vzťah k hrobovému miestu nie sú známe, s vyznačením skutočnosti, že nájomca tohto hrobového miesta nie je známy. 

(2) Prevádzkovateľ pohrebiska je povinný poslať osobám, ktoré sú uvedené v odseku 1 písmene b) návrh nájomnej zmluvy spolu s oznámením, že nie sú splnené podmienky užívania hrobového miesta. 

K článku II

V § 80i  ods. 2 je potrebné slová „ odo dňa nadobudnutia účinnosti tohto zákona“ vypustiť.

V Bratislave dňa 11. apríla 2005
Vypracovala: Henrieta Sabolová 

                                                                   
									Štefan G r m a n
									generálny riaditeľ
   								    sekcie vládnej legislatívy